钦定古今图书集成/理学汇编/经籍典/第138卷 > 《汉韩婴诗外传二》 > 《大明》
## 钦定古今图书集成/理学汇编/经籍典/第138卷 > 《汉韩婴诗外传二》 > 《大明》

孔子学鼓琴于师襄子而不进。师襄子曰：“夫子可以
进矣。”孔子曰：“丘已得其曲矣，未得其数也。”有间曰：“夫
子可以进矣。”曰：“丘已得其数矣，未得其意也。”有间，复
曰：“夫子可以进矣。”曰：“丘已得其人矣，未得其类也。”有
间曰：“邈然远望洋洋也，翼翼乎必作此乐也。默然异，
几然而长，以王天下，以朝诸侯者，其惟文王乎？”师襄
子避席再拜曰：“善。师以为文王之操也。”故孔子持文
王之声，知文王之为人。师襄曰：“敢问何以知其文王
之操也？”孔子曰：“然，夫仁者好伟，和者好粉，智者好弹，
有殷勤之意者好丽，丘是以知文王之操也。《传》曰：‘闻
其末而达其本者，圣也。纣之为主，劳民力，冤酷之令
加于百姓，憯凄之恶施于大臣，群下’”不信，百姓疾怨，
故天下叛而愿为文王臣，纣自取之也。夫贵为天子，
富有天下，及周师至，而令不行乎左右，悲夫！当是之
时，索为匹夫，不可得也。《诗》曰：“天位殷适，使不侠四方。”